เงินบาทปิดตลาดที่ 32.58/60
ธนาคารกรุงศรีอยุธยา รายงาน เงินบาทปิดตลาดที่ระดับ 32.58/60 บาท/ดอลลาร์ ขยับแข็งค่าเล็กน้อย
9 มิ.ย. 2553

ธนาคารกรุงศรีอยุธยา รายงาน เงินบาทปิดตลาดที่ระดับ 32.58/60 บาท/ดอลลาร์ ขยับแข็งค่าเล็กน้อย
นักบริหารเงินธนาคารกรุงศรีอยุธยา กล่าวว่า เงินบาทปิดตลาดเย็นนี้ที่ระดับ 32.58/60 บาท/ดอลลาร์ ปรับตัวแข็งค่าจากเปิดตลาดช่วงเช้าที่ระดับ 32.61/62 บาท/ดอลลาร์ โดยหลังเปิดตลาดปรับตัวอ่อนค่าเล็กน้อยไปอยู่ที่ระดับ 32.62/64 บาท/ดอลลาร์ ก่อนที่จะดีดกลับมาแข็งค่าในช่วงท้ายตลาด ขณะที่ค่าเงินในภูมิภาคเคลื่อนไหวผสมผสานกันไป
"(เงินบาท)กลับมาแข็งค่าช่วงท้ายตลาดน่าจะเป็นผลจาก flow ไม่น่าจะมีประเด็นอื่น" นักบริหารเงิน กล่าว
สำหรับความเคลื่อนไหวของค่าเงินสกุลหลักต่างประเทศช่วงเย็นนี้ เงินเยนอยู่ที่ระดับ 91.43/46 เยน/ดอลลาร์ ขยับอ่อนค่าเล็กน้อยจากระดับ 91.39/41 เยน/ดอลลาร์ ส่วนค่าเงินยูโรอยู่ที่ระดับ 1.1967/1969 ดอลลาร์/ยูโร ปรับตัวแข็งค่าจากระดับ 1.1948/1952 ดอลลาร์/ยูโร
โดยแนวโน้มวันพรุ่งนี้เชื่อว่า เงินบาทจะเคลื่อนไหวในกรอบแคบระหว่าง 32.50-32.70 บาท/ดอลลาร์ ซึ่งในระยะยาวมีโอกาสปรับตัวแข็งค่าได้ แต่ในช่วง 1-2 วันนี้อาจจะผันผวนไปตามค่าเงินสกุลหลัก เนื่องจากยังไม่มีปัจจัยที่มาส่งผลกระทบชัดเจน